ไฟแนนเชียลไดเจสต์
ตลาดรับกองทุนบีทีเอสเคาะ 19 เม.ย.
18 เม.ย. 2556

ตลาดรับกองทุนบีทีเอสเคาะ 19 เม.ย.
ตลาดหลักทรัพย์รับกองทุนรวมโครงสร้างพื้นฐานระบบขนส่งมวลชนทางรางบีทีเอสโกรท ชื่อย่อ BTSGIF จำนวน 5,788 ล้านหน่วย ราคาพาร์ 10.80 บาท เข้าซื้อขายในวันที่ 19 เม.ย.นี้ โดยอยู่ในหมวดอุตสาหกรรม ขนส่ง และโลจิสติกส์ กลุ่มอุตสาหกรรมบริการ
KMC เพิ่มทุนฉลุย
นายวิรัตน์ เอี้ยวอักษร กรรมการผู้จัดการ บริษัท กฤษดามหานคร (KMC) เปิดเผยว่า ผลการเสนอขายหุ้นสามัญเพิ่มทุนจำนวน 4,223,536,546 หุ้น ที่จัดสรรให้กับผู้ถือหุ้นเดิม (RO) ในสัดส่วน 1 หุ้นเดิมต่อ 2 หุ้นใหม่ ราคาหุ้นละ 0.50 บาท ซึ่งครบกำหนดการใช้สิทธิไปเมื่อวันที่ 12 เม.ย.ที่ผ่านมาได้รับการตอบรับอย่างดี โดยมีการแสดงความจำนงซื้อหุ้นเกินสิทธิจำนวนมาก
บริษัทจะได้รับเงินประมาณ 2,100 ล้านบาท โดยมีแผนที่จะใช้เงินเพื่อลงทุนต่อยอดในธุรกิจอสังหาริมทรัพย์อย่างเต็มรูปแบบ เพื่อขับเคลื่อนให้ KMC สามารถเติบโตได้อย่างแข็งแกร่งและสร้างผลตอบแทนที่ดียิ่งขึ้นให้กับผู้ถือหุ้นในอนาคต ซึ่งทีมผู้บริหารเตรียมที่จะแถลงแผนการลงทุนใหม่เร็วๆ นี้ โดยขณะนี้บริษัทพร้อมที่จะลงสนามการแข่งขันในธุรกิจอสังหาริมทรัพย์อย่างเต็มรูปแบบ ซึ่งอาจต้องมีการปรับแผนในการดำเนินธุรกิจให้มีความเข้มข้นมากยิ่งขึ้น 
สำหรับผลประกอบการไตรมาสแรกปี 2556 มีแนวโน้มที่จะปรับตัวดีขึ้นอย่างต่อเนื่อง และมีโอกาสที่จะเริ่มเห็นตัวเลขกำไรได้ จากยอดขายที่เพิ่มขึ้นในส่วนของโครงการอสังหาริมทรัพย์ทั้งแนวราบและแนวสูง 
บ้านปูดอดซื้อหุ้นคืนอีก 6 หมื่นหุ้น
บริษัท บ้านปู (BANPU) รายงานผลการซื้อหุ้นคืนกรณีเพื่อการบริหารทางการเงิน ว่า เมื่อวันที่ 12 เม.ย. 2556 บริษัทได้ซื้อหุ้นของบริษัทคืนในตลาดจำนวน 6 หมื่นหุ้น ราคาหุ้นละ 361 บาท มูลค่ารวม 21.66 ล้านบาท ส่งผลให้จำนวนหุ้นที่ซื้อคืนในโครงการจนถึงปัจจุบันรวม 1,196,400 หุ้น คิดเป็น 0.44% ของจำนวนหุ้นที่จะซื้อคืนมูลค่ารวม 445.64 ล้านบาท จากจำนวนหุ้นที่จะซื้อคืน 13.56 ล้านหุ้น หรือ 50% ของจำนวนหุ้นที่จะซื้อคืนสูงสุดต่อจำนวนหุ้นที่ชำระแล้ว
ไฮกรีตฯ ขายหุ้น BMCL 4.85%
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานจาก นาย ชาญชัย กุลถาวรากร ว่าได้มาหุ้นบริษัท ร้อกเวิธ (ROCK) เมื่อวันที่ 2 เม.ย.2556 จำนวน 20% จากก่อนหน้าไม่ได้ถือหุ้น ส่วนนายชัชวาล พงษ์สุทธิมนัส ได้จำหน่ายหุ้น ROCK เมื่อวันที่ 2 เม.ย.2556 จำนวน 11.397% ของสิทธิออกเสียงทั้งหมดของกิจการ เหลือถือหุ้น 25.836% ของสิทธิออกเสียงทั้งหมดของกิจการ
ด้านบริษัท ไฮกรีตโปรดักส์ แอนด์ เทคโนโลยี ว่า ได้จำหน่ายหุ้นบริษัท รถไฟฟ้ากรุงเทพ (BMCL) เมื่อวันที่ 10 เม.ย. 2556 จำนวน 4.85% ของสิทธิออกเสียงทั้งหมดของกิจการ ทำให้เหลือถือหุ้น 13.16% ของสิทธิออกเสียงทั้งหมดของกิจการ